Document ID: 31993R0746

31993R0746
L 077/14
JURNALUL OFÍCIAL AL UNIUNII EUROPENE
REGULAMENTUL (CEE) NR. 746/93 AL CONSILIULUI
din 17 martie 1993
privind acordarea ajutorului pentru încurajarea constituirii și facilitarea funcționării organizațiilor de producători în Portugalia, prevăzute de Regulamentele (CEE) nr. 1035/72 și (CEE) nr. 1360/78
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolele 42 și 43,
având în vedere propunerea Comisiei,
având în vedere avizul Parlamentului European (1),
întrucât realizarea pieței unice presupune eliminarea obstacolelor din calea schimburilor nu numai între statele membre ale Comunității în componența sa din 31 decembrie 1985, dar și, într-o măsură cât mai mare, între aceste state membre și Spania și Portugalia; întrucât aceasta implică eliminarea anticipată a unei mari părți din mecanismele care protejează temporar piața spaniolă și portugheză;
întrucât, în această situație, întârzierea semnificativă constatată în Portugalia în ceea ce privește constituirea organizațiilor de producători face necesară intensificarea măsurilor pentru încurajarea acesteia și facilitarea funcționării acestor organizații, în conformitate cu Regulamentul (CEE) nr. 1035/72 al Consiliului din 18 mai 1972 privind organizarea comună a piețelor în sectorul fructelor și legumelor (2) și cu Regulamentul (CEE) nr. 1360/78 al Consiliului din 19 iunie 1978 privind grupurile de producători și uniunile lor (3); întrucât o asemenea intensificare este de natură, pe de o parte, să faciliteze efortul de organizare a agriculturii portugheze în contextul concurenței crescute a celorlalte state membre și, pe de altă parte, să faciliteze exercitarea funcțiilor atribuite de politica agricolă comună organizațiilor de producători din Portugalia,
ADOPTĂ PREZENTUL REGULAMENT:
Articolul 1
Ajutoarele care au rolul de a încuraja constituirea și facilitarea funcționării organizațiilor de producători prevăzute în articolul 13 din Regulamentul (CEE) nr. 1035/72 și a grupurilor de producători și a uniunilor lor prevăzute în Regulamentul (CEE) nr. 1360/78 se acordă Portugaliei în conformitate cu următoarele dispoziții specifice:
(a)
procentele prevăzute la articolul 14 alineatul (1) prima liniuță din Regulamentul (CEE) nr. 1035/72 și în articolul 10a alineatul (2) prima liniuță din Regulamentul (CEE) nr. 1360/78 sunt stabilite la 10, 10, 8, 6 și 4 %;
(b)
procentele prevăzute la articolul 10 alineatul (3) litera (a) din Regulamentul (CEE) nr. 1360/78 sunt stabilite la 100, 80 și 40 %;
(c)
valoarea globală prevăzută la articolul 10 alineatul (3) litera (b) din Regulamentul (CEE) nr. 1360/78 este stabilită la 120 000 ECU.
Articolul 2
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 martie 1993.

Labels: 18
6